এ ব্যাপারে রবিশঙ্করের ছাত্র মদনলাল ব্যাসের—যিনি ৩৬ বছর ধরে দ্য নবভারত টাইমস-এর সংগীত সমালোচক হিসেবে কাজ করেছেন—ভাষ্য আবার অন্য রকম। ‘কনসার্ট শেষ হলে লোকজন রবিশঙ্করের চেয়ে অন্নপূর্ণাকেই ছেঁকে ধরত বেশি। এটা পণ্ডিতজির পক্ষে মানা কঠিন হতো। রবিশঙ্করের সঙ্গে তাঁর জুড়ি ভালো হয়নি। তিনি অসামান্য এক প্রতিভা। এমনকি তাঁর বাবা—যিনি ছিলেন আপসহীন, ক্ষমাহীন এক গুরু—তাঁকে মূর্তিমতী সরস্বতী বলে ডাকতেন। এর থেকে বড় প্রশংসা আর কী হতে পারে?’